Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 507/09)

Šī publikācija dod tiesības (1) trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Bra”

ES Nr.: ACVN-IT-0002-AM03 – 2020. gada 7. septembrī.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio Tutela Formaggio Bra ACVN, Corso Dante 51, c/o Confindustria, 12100 Cuneo, tālr. 0171 455455, E-pasts: info@consorziobra.com

Apvienībai Consorzio Tutela Formaggio Bra ACVN, kuras dalībnieku sastāvā ir “Bra” siera ražotāji, ir tiesības iesniegt grozījuma pieteikumu Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punkta nozīmē.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☐ Marķējums

☒ Cits: Grozīta “di Alpeggio” [kalnu ganības] definīcija.

4. Grozījuma veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienotais dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Grozījumi produkta specifikācijas 2. punktā un vienotā dokumenta 3.2. punktā

Pašreizējā redakcija:

“Apraksts: “Bra” ir trekns vai pustrekns presētas masas siers, kas iegūts no govs piena; siera “Bra d’Alpeggio” un “Bra Duro” ražošanā pieļaujams izmantot daļēji nokrejotu pienu. Atļauts pievienot aitas un/vai kazas pienu, taču nepārsniedzot 20 %.

Gatavajam produktam jābūt ar šādām īpašībām:

Forma: cilindriska ar plakanām pusēm.

Izmēri: diametrs 30–40 cm, rituļa nedaudz izliekto sānu augstums 6–10 cm (abi minētie parametri norādītajās robežās mainās atkarībā no ražošanas tehnoloģijas).

Svars: no 6 līdz 9 kg.

Norādītie izmēri un svars ir attiecīgie lielumi minimālā nogatavināšanas perioda beigās.

Garoza: tenero (maigs) paveida sieram – nav ēdama, gaišpelēka, elastīga, gluda un regulāra;

duro (ciets) paveida sieram – nav ēdama, cieta, izteikta, zeltaini kastaņbrūnā līdz tumšpelēkā krāsā, var tikt apstrādāta pret pelēšanu, apziežot ar pārtikas eļļu.

Siera masas struktūra: tenero paveida sieram vidēji stingra un elastīga, ar nelielu caurumojumu, duro paveida sieram ar nelielu caurumojumu.

Siera masas krāsa: tenero paveida sieram balta vai ziloņkaula balta; duro paveida sieram no gandrīz salmu dzeltenas līdz okera krāsai.

Garša: tenero paveidam – patīkami aromātiska, vidēji sātīga, duro paveidam – piesātināta.

Tauku saturs sausnā: vismaz 32 %.”

To aizstāj ar šādu redakciju:

“Apraksts: “Bra” ir trekns vai pustrekns presētas masas siers, kas iegūts no govs piena; siera “Bra d’Alpeggio” un “Bra Duro” ražošanā pieļaujams izmantot daļēji nokrejotu pienu. Atļauts pievienot aitas un/vai kazas pienu, taču tā īpatsvars nedrīkst pārsniegt 20 %.

Gatavajam produktam jābūt ar šādām īpašībām:

Forma: cilindriska ar plakanām pusēm.

Izmēri: diametrs 30–40 cm, rituļa nedaudz izliekto sānu augstums 6–10 cm (abi minētie parametri norādītajās robežās mainās atkarībā no ražošanas tehnoloģijas).

Svars: no 6 līdz 9 kg.

Norādītie izmēri un svars ir attiecīgie lielumi minimālā nogatavināšanas perioda beigās.

Garoza: tenero (maigs) paveida sieram – nav ēdama, gaišpelēka, elastīga, gluda un regulāra;

Garoza: duro (ciets) paveida sieram – izteikta, cieta, tumši bēšā krāsā, var tikt apstrādāta pret pelēšanu, apziežot ar pārtikas eļļu;

Siera masas struktūra: tenero paveida sieram vidēji stingra un elastīga, ar nelielu caurumojumu, duro paveida sieram ar nelielu caurumojumu.

Siera masas krāsa: tenero paveida sieram balta vai ziloņkaula balta; duro paveida sieram no gandrīz salmu dzeltenas līdz okera krāsai; abiem paveidiem tieši zem garozas dažreiz redzams smalks dabisks dzīslojums.

Garša: tenero paveidam – patīkami aromātiska, vidēji sātīga, duro paveidam – piesātināta.

Tauku saturs sausnā: vismaz 32 %.”–

— Duro paveida garozas krāsas aprakstā veiktas nelielas izmaiņas, jo iepriekšējā apraksta formulējums pārbaužu laikā ir izraisījis problēmas ar tā interpretāciju.

— Duro paveida garoza kļūdas dēļ tika raksturota kā neēdama; šāds raksturojums attiecas tikai uz tenero paveida garozu. Lai to labotu, duro paveida garozas apraksta beigās ir svītroti vārdi “nav ēdama”.

— Siera krāsas aprakstā attiecībā uz tenero un duro paveidu pievienots šāds teksts: “abiem paveidiem tieši zem garozas dažreiz redzams smalks dabisks dzīslojums”. Lai gan šī īpašība novērojama tikai reizēm, tā ir raksturīga īpašība, ko augstu vērtē patērētāji, jo tiek uzskatīts, ka tās esamība padara sieru izsmalcinātāku, taču pārbaudes struktūra to bieži ir atzīmējusi kā norādi uz produkta specifikācijas nosacījumu neievērošanu. Tāpēc tika nolemts šo īpašību nepārprotami iekļaut siera aprakstā.

Ražošanas metode

Produkta specifikācijas 5. punkta un vienotā dokumenta 3.3. punkta grozījums attiecībā uz izmantotā recinātāja veidu

Pašreizējā redakcija:

“Recināšanu veic temperatūrā no 27 °C līdz 38 °C, izmantojot atšķaidītu teļa recinātāju.”

To aizstāj ar šādu redakciju:

“Recināšanu veic temperatūrā no 27 °C līdz 38 °C.

Ja tiek izmantots dzīvnieku izcelsmes recinātājs, tam jāsatur vismaz 80 % himozīna.

Var izmantot arī citas izcelsmes (ne dzīvnieku) koagulantu.”

Ražotāju ilggadējā pieredze ir pierādījusi, ka, izmantojot recinātāju ar vismaz 80 % himozīna, tiek saražots augstākas kvalitātes siers un šī kvalitāte saglabājas salīdzinājumā ar sieru, kas ražots ar recinātāju, kurā himozīna daļa ir mazāka. Turklāt ir iekļauta iespēja izmantot recinātāju, kas nav dzīvnieku izcelsmes, lai varētu apmierināt pieaugošo patērētāju pieprasījumu pēc šāda veida produkta.–

Produkta specifikācijas 5. punkta grozījums attiecībā uz recekļa daļiņu lielumu

— Grozījums attiecas uz recekļa daļiņu lielumu pēc otrās griešanas reizes duro paveida ražošanas procesā.

Pašreizējā redakcija:

“Pēc otrās griešanas reizes “Bra”tenero paveida recekļa daļiņas ir kukurūzas grauda lielumā, bet “Bra”duro paveidam – rīsu grauda lielumā.”

To aizstāj ar šādu redakciju:

“Pēc otrās griešanas reizes tenero paveida recekļa daļiņas vidēji ir kukurūzas grauda lielumā, bet duro paveidam – nelobīta rīsu grauda lielumā.”

Šis grozījums bija nepieciešams, lai atrisinātu dažas nesaskaņas kontroles posmā. Gadu gaitā par kontroli atbildīgie inspektori ir konstatējuši, ka duro paveida recekļa otrajā smalcināšanas reizē iegūto kazeozo granulu lielumu ir piemērotāk raksturot kā nelobīta rīsu grauda lielumu.

Produkta specifikācijas 5. punkta grozījums attiecībā uz duro paveida nogatavināšanu

— Šis grozījums ļauj ražotājiem izmantot vārdu “Stravecchio” [īpaši nogatavināts], marķējot duro paveida sieru, kas nogatavināts vairāk nekā gadu.

Ir pievienots šāds teksts:

Duro paveidam, kas nogatavināts vairāk nekā gadu, uz papīra etiķetes var tikt izvietota norāde “Bra Duro DOP Stravecchio”.

Tas ļaus precīzāk marķēt duro paveidu, kas nogatavināts vairāk nekā gadu, padarot to viegli atpazīstamu patērētājiem.

Produkta specifikācijas 5. punkta grozījums attiecībā uz duro paveida temperatūru

— Ar grozījumu ir paaugstināta temperatūra, kādā duro paveida siers tiek nogatavināts.

Pašreizējā redakcija:

“Siera rituļus nogatavina piemērotā vidē, kurā temperatūra nepārsniedz 15 °C, bet gaisa mitrums – 95 %.”

To aizstāj ar šādu redakciju:

“Siera rituļus nogatavina piemērotā vidē, kurā temperatūra nepārsniedz 15 °C tenero paveida siera nogatavināšanai un 18 °C duro paveida siera nogatavināšanai, bet gaisa mitrums – 95 %.”

Pateicoties pēdējos gados panāktajiem uzlabojumiem piena slaukšanas higiēnā, duro paveida sieru var nogatavināt 18 °C temperatūrā. Tas nodrošina labāku atskābināšanu, piešķirot sieram maigāku garšu pat tad, ja sieru nogatavina ilgāk nekā 12 mēnešus.

Citi

Produkta specifikācijas 3. punkta un vienotā dokumenta 4. punkta grozījums

— Grozījums neietekmē ražošanas apgabalu, bet alpeggio (kalnu ganības) definīciju saskaņo ar Pjemontas reģiona noteikumiem.

Pašreizējā redakcija:

“Piena ražošanas un siera siešanas un nogatavināšanas apgabalā ietilpst visa Cuneo provinces teritorija un Turin provinces Villafranca Piemonte pašvaldības teritorija.

Tenero paveida un duro paveida “Bra” sieru ražo un nogatavina šādās kalnu pašvaldību teritorijās: Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello un Viola, kā arī šādu pašvaldību teritorijās, kuras ar 1952. gada 25. jūlija Likumu Nr. 991 klasificētas kā kalnu pašvaldību teritorijas: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei un Magliano Alpi – daļā, kas robežojas ar Ormea pašvaldības teritoriju; var izmantot norādi di Alpeggio.”

To aizstāj ar šādu redakciju:

“Piena ražošanas un siera siešanas un nogatavināšanas apgabalā ietilpst visa Cuneo provinces teritorija un Turin provinces Villafranca Piemonte pašvaldības teritorija. Bra Tenero d’Alpeggio un Bra Duro d’Alpeggio ir sieri, ko izgatavo no pārstrādāta piena, kas iegūts no govīm, kuras migrācijas periodā, t. i., no 1. jūnija līdz 15. oktobrim, tiek ganītas kalnu ganībās. Papildus ganībām govis var tikt barotas ar uztura bagātinātājiem, kas to ikdienas barībā veido līdz 10 % no sausnas. Stabilu kalnu saimniecību gadījumā Bra Tenero d’Alpeggio un Bra Duro d’Alpeggio ir sieri, ko izgatavo no pārstrādāta piena, kas iegūts no govīm, kuras iepriekš minētajā laikposmā un atbilstoši iepriekš minētajām barības prasības tiek ganītas 900 metru augstumā virs jūras līmeņa.

Grozījums ir pamatots ar nepieciešamību saskaņot Bra Tenero d’Alpeggio un Bra Duro d’Alpeggio ar Pjemontas reģiona tiesību aktiem attiecībā uz šāda veida produktu, jo visā reģionā ir pieņemti vienoti noteikumi par vārdu d’Alpeggio lietojumu.

VIENOTAIS DOKUMENTS

“Bra”

ES Nr.: ACVN-IT-0002-AM03 – 2020. gada 7. septembrī.

ACVN (X) AĢIN ( )

1. Nosaukums vai nosaukumi [ACVN vai AĢIN]

“Bra”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids [norādīts XI pielikumā]

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Apraksts: “Bra” ir trekns vai pustrekns presētas masas siers, kas iegūts no govs piena; siera “Bra d’Alpeggio” un “Bra Duro” ražošanā pieļaujams izmantot daļēji nokrejotu pienu. Atļauts pievienot aitas un/vai kazas pienu, taču tā īpatsvars nedrīkst pārsniegt 20 %.

Gatavajam produktam jābūt ar šādām īpašībām:

Forma: cilindriska ar plakanām pusēm.

Izmēri: diametrs 30–40 cm, rituļa nedaudz izliekto sānu augstums 6–10 cm (abi minētie parametri norādītajās robežās mainās atkarībā no ražošanas tehnoloģijas).

Svars: no 6 līdz 9 kg.

Norādītie izmēri un svars ir attiecīgie lielumi minimālā nogatavināšanas perioda beigās.

Garoza: tenero (maigs) paveida sieram – nav ēdama, gaišpelēka, elastīga, gluda un viendabīga;

Garoza: duro (ciets) paveida sieram – izteikta, cieta, tumši bēšā krāsā, var tikt apstrādāta pret pelēšanu, apziežot ar pārtikas eļļu.

Siera masas konsistence: tenero paveida sieram – vidēji stingra un elastīga, ar nelielu caurumojumu, duro paveida sieram – ar nelielu caurumojumu.

Siera masas krāsa: tenero paveida sieram – balta vai ziloņkaula balta; duro paveida sieram – no gandrīz salmu dzeltenas līdz okera krāsai; abiem paveidiem – tieši zem garozas dažreiz redzams smalks dabisks dzīslojums.

Garša: tenero paveidam – patīkami aromātiska, vidēji sātīga, duro paveidam – piesātināta.

Tauku saturs sausnā: vismaz 32 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Piena šķirņu lopu (govju, iespējams, aitu un kazu) pamatbarību veido zaļa un/vai konservēta lopbarība, vai arī lopbarības siens, kas papildināts ar piemērotiem pārtikas bagātinātājiem. Vairāk nekā 50 % (pēc svara) šīs barības jābūt iegūtai ražošanas apgabalos.

Govs piens, kuram var būt pievienots nedaudz (ne vairāk par 20 %) aitas un/vai kazas piena, kas duro paveida siera iegūšanai var būt puskrejots. Bra Tenero di Alpeggio un Bra Duro di Alpeggio izmantotais piens var būt puskrejots.

Recināšanu veic temperatūrā no 27 °C līdz 38 °C. Ja tiek izmantots dzīvnieku izcelsmes recinātājs, tam ir jāsatur vismaz 80 % himozīna. Var izmantot arī citas izcelsmes (ne dzīvnieku) koagulantus.

Bra Tenero d’Alpeggio un Bra Duro d’Alpeggio ir sieri, ko izgatavo no pārstrādāta piena, kas iegūts no govīm, kuras migrācijas periodā, t. i., no 1. jūnija līdz 15. oktobrim, tiek ganītas kalnu ganībās. Papildus ganībām govis var tikt barotas ar uztura bagātinātājiem, kas to ikdienas barībā veido līdz 10 % no sausnas. Stabilu kalnu saimniecību gadījumā Bra Tenero d’Alpeggio un Bra Duro d’Alpeggio ir sieri, ko izgatavo no pārstrādāta piena, kas iegūts no govīm, kuras iepriekš minētajā laikposmā un atbilstoši iepriekš minētajām barības prasības tiek ganītas 900 metru augstumā virs jūras līmeņa.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Dzīvnieki, kuru pienu izmanto “Bra” ražošanā, jāaudzē noteiktajā ģeogrāfiskajā apgabalā.

Piens jāiegūst un jāpārstrādā sierā, un iegūtais siers jānogatavina noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Kad siers vēl atrodas marķēšanas veidnēs, uz tā uzspiež izcelsmes marķējumu, kas sastāv no stilizēta B burta, paveidu (duro vai tenero) un ražotāja kodu, kurā ietverts provinces akronīms un divciparu skaitlis.

Atbilstības marķējumam izmanto apaļas formas papīra etiķeti 20–28 cm diametrā uz salmu dzeltenas krāsas fona (parastajā veidā ražotajam sieram) un zaļas krāsas fona (Alpeggio veidā ražotajam sieram) un uz rituļa sāniem uzspiesto marķējumu.

Atbilstības marķējumu veido papīra etiķete, kurā iekļauti vārdi “Bra Tenero” vai “Bra Duro”, “Bra Tenero d’Alpeggio” vai “Bra Duro d’Alpeggio” un raksturīgais logotips, kurā atveidots ūsains cilvēks ar cepuri, kurš tur rokās siera rituli, no kura izgriezts gabals.

ACVN Bra siera logotips ir sarkanā krāsā Bra, Bra Tenero, Bra Tenero d’Alpeggio siera paveidiem un brūnā krāsā Bra Duro un Bra Duro d’Alpeggio siera paveidiem. Papildus šim logotipam jābūt ES logotipam.

Tikai pēc šādas marķēšanas produktu var laist tirgū ar aizsargāto cilmes vietas nosaukumu “Bra”.

Papīra etiķeti var uzlīmēt, izmantojot pārtikas līmi. Tāds pats logotips jāatveido arī uz porcijās sagriezta produkta.

Tāpēc iespējamie logotipi ir šādi:

Sieru drīkst tirgot gan veselos rituļos, gan porcijās, kas iepriekš sagrieztas tirgošanai vai safasētas. Duro paveida siers var būt arī safasēts sarīvēts; šajos gadījumos logotipus drīkst atveidot melnbaltā krāsā. Sagriešanu, fasēšanu un rīvēšanu drīkst veikt arī ārpus ģeogrāfiskā ražošanas apgabala.

4. Ģeogrāfiskā apgabala īsa definīcija

Piena ražošanas un siera siešanas un nogatavināšanas apgabalā ietilpst visa Cuneo provinces teritorija un Turin provinces Villafranca Piemonte pašvaldības teritorija.

5. Saikne ar ģeogrāfisko apgabalu

Ražošanas ģeogrāfiskajam apgabalam, kas atrodas starp Piejūras Alpiem un Kota Alpiem, kuri aptver Cuneo provinces teritoriju no dienvidiem uz rietumiem, iepretim augstajiem Langa un Roero pakalniem austrumos, raksturīga laba lopbarības raža, tajā iegūst lielus daudzumus piena un ir labi klimatiskie apstākļi, kas ir sevišķi piemēroti piena šķirņu govju audzēšanai un ēdināšanai. Šajā apgabalā audzētajiem lopiem un tajā kultivētajām lopbarības kultūrām ir izcila kvalitāte, jo šeit ziemā tikpat kā nav novērojama migla un vasarā laika apstākļi nav spiedīgi. Turklāt Cuneo provincei raksturīgas aukstākas un sausākas ziemas un relatīvi vēsas vasaras salīdzinājumā ar Po līdzenuma apgabaliem, kas atrodas vairāk uz austrumiem. Pateicoties šādiem vides apstākļiem, ražošanas apgabalā radās priekšnoteikumi “Bra” siera gatavošanai.

Vēji, kas šajā apvidū pārmaiņus rītos un vakaros pūš dažādos virzienos no šajā ģeogrāfiskajā apgabalā esošajiem kalniem, rada apstākļus ar zemu gaisa mitrumu, kas ir piemēroti, lai nodrošinātu produktam optimālu nogatavošanos.

Apgabala teritorija, kas atrodas uz Alpu kalnu grēdas nogāzēm un pakalniem, ir auglīga plakankalne, ko šķērso Po un Tanaro upe ar daudzām vēdekļveidā izvietotām pietekām.

“Bra” ir presēts siers – gan mīkstais (tenero), cietais (duro) paveids – ir nozīmīga uztura un tradīciju daļa tiem iedzīvotājiem, kuri to ražo un lieto pārtikā. Kaut arī šā siera izcelsme ir Alpu ganību teritorijās, vairāk nekā gadsimta garumā tas bijis pazīstams arī līdzenumos tā augstās uzturvērtības un kultūras vērtības dēļ, pateicoties kalnu apvidu zemnieku, kuri vasaras beigās nokāpa ielejās, siera darināšanas meistarībai. Šī siera ražošanā sevišķi svarīgi posmi ir siera masas apstrāde, turēšana veidnēs un presēšana.

Siers atpazīstams pēc tā īpašās garozas, kas “Bra”tenero paveidam ir gaiša un elastīga, bet “Bra”duro paveidam – brūngana, izteikta un reizēm apstrādāta ar eļļu. Kad no siera rituļa tiek izgriezts gabals, uzreiz sajūtams īpašs aromāts. Tenero paveidam piemīt izsmalcināta un aicinoša smarža un izteikti maiga garša, bet duro paveidam ir sātīgāka un izteiktāka garša ar saldenām un sāļām niansēm. To izmanto salātos un krāsnī gatavotos ēdienos, kas pastiprina šī siera specifiskās īpašības. Rīvētu “Bra” siera duro paveidu izmanto dažādu veidu ēdienu gatavošanā.

Šim sieram raksturīgās īpašības veidojušās augsnes, klimatisko apstākļu un ražošanas faktoru mijiedarbības rezultātā. Gadsimtu gaitā ir izveidota ļoti laba vietējā mikroflora, kas siera nogatavināšanas procesā izceļ tā specifiskās īpašības un padara “Bra” par unikālu un presēto sieru vidū atpazīstamu sieru.

“Bra” sieram ir nozīmīga loma Cuneo provinces vēsturē un kultūrā. Siers nosaukts “Bra” pilsētas vārdā, jo tā vēsturiski bija pirmā vieta, kurā tirgoja šo produktu. Laika gaitā šis siers savas smaržas un garšas īpašības nav zaudējis. Šādas siera īpašības ir raksturīgas ražošanas ģeogrāfiskajam apgabalam, jo tās ir attīstītas un pārmantotas tieši šajā apgabalā. Turklāt šā siera mīkstais un cietais paveids apliecina siera darītāju spēju izmantot dažādus ražošanas tehniskos paņēmienus un nogatavināšanas ilgumu, lai izceltu siera īpašo aromātu un garšu, vienlaikus abu paveidu ražošanā izmantojot līdzīgas metodes. Šī siera masa ir blīva, taču tā nekad nav sausa, kas padara to piemērotu arī rīvēšanai.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.